b'\n_START_ARTICLE_\nAlojzija Reven\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0olska sestra Alojzija Reven z redovni\xc5\xa1kim imenom Iluminata se je rodila v dru\xc5\xbeini idrijskega uradnika Josipa in gospodinje Huberte Reven. Po kon\xc4\x8dani \xc5\xa1oli je avgusta 1929 v Mariboru stopila v Kongregacijo \xc5\xa1olskih sester, ve\xc4\x8dne zaobljube naredila 16. avgusta 1933, in skupaj s \xc5\xa1e tremi sestrami 31. decembra 1934 pri\xc5\xa1la v Argentino. Leta 1935 je v kraju San Lorenzo, ki le\xc5\xbei blizu mesta Rosario v provinci Santa Fe, pri\xc4\x8dela pou\xc4\x8devati v zavodu sv. Roze Viterbske. Nato je v letih 1937\xe2\x88\x921945 vodila zavod Presvetega Srca Jezusovega v buenosaire\xc5\xa1kem mestnem okraju La Paternal, kjer je ob koncu dvajsetih in na za\xc4\x8detku tridesetih let 20. stoletja \xc5\xbeivelo nekaj tiso\xc4\x8d Slovencev. Zavod, ki je nastal na pobudo tedanjega veleposlanika Kraljevine Jugoslavije v Argentini dr. Izidorja Cankarja, je bil namenjen izklju\xc4\x8dno samo otrokom slovenskih priseljencev. Tu so otroci zjutraj obiskovali pouk, popoldan pa pod vodstvom \xc5\xa1olskih sester pisali naloge ter u\xc4\x8dili sloven\xc5\xa1\xc4\x8dino in verouk. Ker zavod iz Jugoslavije ni dobival zadostnih finan\xc4\x8dnih sredstev, so seste v \xc5\xa1olskem letu 1943 odprle \xc5\xa1olo tudi argentinskim otrokom, sastra Iluminata, pa je potem ko je leta 1945 zapustila zavod v La Paternalu do smrti delovala skoraj v vseh ustanovah Kongregacije \xc5\xa1olskih sester v Argentini, Paragvaju in Urugvaju. Najprej je bila u\xc4\x8diteljica in vzgojiteljica v Urugvaju. Tu je delovala v vzgojnem zavodu Escuela Hogar Agricola. Najdlje, ve\xc4\x8d kot dvajset let, pa je bila v kraju Las Lomitas v argentinski provinci Formosa u\xc4\x8diteljica in ravnateljica v zavodu sv. Terezije Deteta Jezusa. Ko ji je ope\xc5\xa1alo srce se je vrnila v San Lorenzo, kjer je do smrti pomagala v zavodu sv. Roze Viterbske.'